Narvik kulturskole

**Narvik kulturskole** er en kommunal institusjon i Narvik kommune som tilbyr undervisning i ulike kunstuttrykk. Skolen ble grunnlagt i 1953 som Narvik musikkskole og var landets første kommunale musikkskole.

## Historie
Etableringen av skolen skjedde etter initiativ fra organist og dirigent Carl Trond Nedberg og dirigenten for Narvik Guttekor, Arne Strømsnes. Tidlig på 1950-tallet var det et aktivt kor- og korpsliv i Narvik, men det manglet en organisert form for instrumental- og sangundervisning som kunne sikre rekruttering til byens musikkliv.

I oppstartsfasen ble betegnelsen *Nord-norsk musikkonservatorium* brukt. Interessen for skolen var stor fra starten av. Allerede det første året hadde skolen om lag 400 barn og 50 voksne elever.

Carl Trond Nedberg var skolens første rektor og ledet virksomheten fra 1953 til 1973. Hans kone, den amerikanske fiolinisten Norma Eleane Nedberg, var også en sentral drivkraft og bygde opp skolens juniororkester.

## Navneskifte og utvidelse

I 1999 ble navnet endret fra Narvik musikkskole til Narvik kulturskole. Bakgrunnen for navneendringen var at skolen utvidet sitt tilbud til å omfatte flere kunstformer enn musikk, særlig dans.

Etableringen av dans som et fast kommunalt tilbud skjedde etter flere år med prosjektbasert arbeid på 1990-tallet, blant annet gjennom prosjektet *Barn og unges dans*, igangsatt av Norsk kulturråd i 1993.

Dansepedagog Fiona Jane Ellingsen var sentral i arbeidet med å etablere danseundervisning i skolen.

I 1997 ble den russiske ballettpedagogen Marina Tarasova hentet til Narvik fra vennskapsbyen Kingisepp for å styrke fagmiljøet.

## Lokaler
Skolen har gjennom årene holdt til på flere ulike steder i Narvik. I en lengre periode ble undervisningen gjennomført i den såkalte LKAB-villaen i Framnesveien 124. Lokalene ble etter hvert ansett som lite egnet for kulturskoledrift.

I 2006 flyttet kulturskolen inn i mer moderne og tilpassede lokaler i Kinobakken, i nærheten av Folkets Hus.

## Nye lokaler og oppgradering (2025–2026)

I perioden 2025–2026 ble kulturskolens lokaler i det tidligere verkstedbygget i Narvik sentrum utvidet og totalrenovert som del av et samarbeid mellom Narvik kommune og eiendomsselskapet Narvikgården AS. Målet var å samle kulturskolens aktiviteter under ett tak og gi bedre fasiliteter for undervisning i musikk, dans og teater.

Prosjektet omfattet blant annet etablering av nye dansesaler, en såkalt «Black Box»-scene og oppgraderte undervisningsrom, noe som ga økt kapasitet og forbedrede arbeidsforhold for både elever og ansatte. Samlingen av tilbudene i felles lokaler gjorde det også mulig å utvide kulturskolens virksomhet og samle tidligere spredte aktiviteter i sentrum.

## Forestillinger og scenekunst

Narvik kulturskole har gjennom mange år produsert større tverrfaglige forestillinger der elever innen musikk, dans og teater har samarbeidet:

* *La skogen leve* (1993) – miljømusikal satt opp i forbindelse med skolens 40-årsjubileum.
* *Viktoria Cats* (2001) – lokal versjon av musikalen *Cats*, lagt til Narvik havn og fremført som åpningsforestilling under Vinterfestuka 2001.
* *Nøtteknekkeren* (2004 og 2007) – ballettproduksjoner i samarbeid med profesjonelle dansere fra St. Petersburg, med musikere fra MiN-ensemblet og Narvik Byorkester. Dirigenten i 2004 og 2007 var Terje Boye Hansen. Disse produksjonene var et omfattende samarbeid mellom Narvik Kulturhus (tidligere Folkets Hus), Narvik kulturskole, Musikk i Nordland (LINN), Narvik Byorkester, Narvik Kirkes Barne- og Ungdomskor og Den Norske Opera.
* *Áhkunjárga* (2006) – bestillingsverk av komponisten Frode Fjellheim, med solist Sofia Jannok skrevet til Vinterfestukas 50-årsjubileum.

## Samarbeid

Kulturskolen har hatt et nært samarbeid med det lokale kulturlivet i Narvik. Særlig viktig har samarbeidet med Narvik Byorkester vært, der kulturskolen har bidratt med rekruttering og felles produksjoner.

Gjennom Distriktsmusikerordningen, senere organisert som Ensemble Oscar, har skolen hatt tilgang til profesjonelle musikere som både underviser ved kulturskolen og fungerer som instruktører for lokale kor og korps.
## Rektorer

* 1953–1973: Carl Trond Nedberg
* 1973–1974: Kjell Gunnar Sollie (midlertidig)  
* 1974–1975: Tor Berg Reinertsen (midlertidig)  
* 1975–1978: Tormod Dypvik  
* 1978–1986: Liv Skoglund  
* 1986–1987: Kari Anne Thoresen  
* 1987–1995: Jan Claussen  
* 1995–2011: Sigfred Olsen  
* 2011–: Lars Kristian Jakobsen  

## Utmerkelser
I 2002 ble skolens grunnlegger Carl Trond Nedberg tildelt Kongens fortjenstmedalje i sølv for sin innsats for å etablere og utvikle Narvik kommunale musikkskole.

I 2023 ble Narvik kulturskole tildelt Vinterfestukas hederspris Sølvslegga i forbindelse med skolens 70-årsjubileum. I begrunnelsen ble skolen omtalt som et ressurssenter for kulturlivet i regionen og som en nasjonal pioner innen kulturskolefeltet.

## Referanser